
A 21. század fapofa helyzete?! Okostelefonnal módosított anya-csecsemő interakciók vizsgálata

Kulcsszavak: fapofa paradigma; fapofa hatás; csecsemő temperamentum; technoferencia; anyai okoseszköz használat
Az okoseszközök már az élet minden területére hatással vannak, így a személyközi interakcióinkra és ezáltal a kisgyermekek fejlődésére is. Számos kutatás foglalkozott a technológia jelentőségével a gyermekkori fejlődés szempontjából. Vizsgálatunk fókuszában anya-csecsemő interakciók szerepeltek, melyeket egy klasszikus kísérleti paradigma (fapofa helyzet) okostelefonnal módosított változatával figyeltünk meg. 
A klasszikus fapofa helyzetet Tronick és munkatársai fejlesztettek ki a 70’ évek során (Stockdale és mtsai., 2020). Feltételezésünk szerint, a klasszikus fapofa helyzet során tapasztalt, úgynevezett fapofa hatás telefonnal módosított kísérleti elrendezés során is megfigyelhető. Vizsgálatunk középpontjába kerültek továbbá a csecsemők alkati sajátosságai, az őket körülvevő digitális környezet jellemzői, és ezek szerepe a megzavart interakció következtében megjelenő viselkedésben. 
A kísérleti helyzetben 14 anya-csecsemő pár vett részt, a csecsemők kora 6-9 hónap közé kellett essen a vizsgálat időpontjában. A létrehozott interakciós helyzet 2 perc normál interakciós, 1 perc telefonnal megzavart, majd 2 perces helyreállító szakaszokból állt. A csecsemők temperamentumát a Csecsemő Viselkedés Kérdőív Nagyon Rövid változatával (IBQ-R VSF) (Putnam és mtsai., 2014), a szülői digitális környezet jellemzőit saját szerkesztésű Okoseszköz használat gyakoriságára vonatkozó kérdőív segítségével mértük. Az elemzéshez egymást kizáró viselkedés kategóriákat leíró kódrendszert használtunk. 
Eredményeink alapján a fapofa hatás megjelenik az okostelefonnal módosított interakciós helyzet során is. Emellett az alkati és a környezeti sajátosságok szerepének vizsgálatánál kaptuk fő eredményünket, miszerint a csecsemői erős vokalizáció összefüggést mutatott egyes temperamentumjegyekkel, és az anyai okoseszköz használat gyakoriságával. 



